A BIZOTTSÁG 20/2009/EK RENDELETE
(2009. január 13.)
az 577/98/EK tanácsi rendeletnek megfelelően a munka és a családi élet összeegyeztetésére vonatkozó 2010. évi ad hoc modul előírásainak elfogadásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1) és különösen annak 4. cikke (2) bekezdésére,
mivel:
(1)
Az 577/98/EK rendeletnek megfelelően a munkaerő mintavételes felmérésére vonatkozó 2010., 2011. és 2012. évi ad hoc modulprogram elfogadásáról szóló, 2008. április 23-i 365/2008/EK bizottsági rendelet (2) tartalmaz egy, a munka és a családi élet összeegyeztetésére vonatkozó ad hoc modult.
(2)
A tagállamok foglalkoztatáspolitikáira vonatkozó iránymutatásokról szóló, 2008. július 15-i 2008/618/EK tanácsi határozat (3), az Európai Bizottság nők és férfiak közötti egyenlőségére vonatkozó ütemterve (4) és a nemek közötti egyenlőségről szóló európai paktum (5) olyan intézkedések meghozatalára ösztönzi a tagállamokat, melyek által mindenki számára biztosítható a munka és a magánélet közötti megfelelőbb egyensúly előmozdítása, mindenekelőtt a gyermekgondozás, az egyéb rászorulók számára fenntartott ápolási-gondozási intézmények, valamint a nők és férfiak által egyaránt igénybe vehető szülői szabadság terén. Az európai foglalkoztatási stratégia célkitűzései elérésének irányába tett előrehaladás nyomon követése, valamint az e területen létrehozott aktuális szakpolitikák hatásainak mérése érdekében tehát a munka és a magánélet összeegyeztetésére vonatkozó átfogó és összehasonlítható adatokra van szükség.
(3)
Az ebben a rendeletben előírt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A munka és a családi élet összeegyeztetésére vonatkozó ad hoc modul által 2010-ben összegyűjtendő információk részletes jegyzékét a melléklet tartalmazza.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. január 13-án.